khistorydata/jeongjo-sjw-relations huggingface dataset:
정조 2년
戊戌正月二十一日辰時。上詣景慕宮。擧動入侍時。行都承旨洪國榮。行左承旨鄭民始。右承旨李鎭衡。左副承旨朴盛源。右副承旨李敬養。同副承旨申應顯。記事官柳孟養鄭東浚徐龍輔金勉柱。以次侍立。上具布裹翼善冠布圓領袍。乘輿由資始門。詣孝明殿展拜。還詣涵仁亭。降輿就板位。親傳香訖。乘輿由弘化門。入日瞻門。詣景慕宮宮門外小次。降輿就板位展拜。仍詣宮內奉審訖。還詣小次。少間。酌獻禮時。左通禮啓請出次。上就板位西向立。左通禮啓請再拜興平身。上再拜興平身。仍詣樽所南向立。民始擧羃。敬養酌酒。上詣神位前西向跪。三上香。國榮捧爵。上執爵獻爵。民始奠爵。大祝鄭志儉讀祝訖。亞終獻如初獻禮。左通禮啓請降復位。上降復位。左通禮啓請再拜興平身。上再拜興平身。左通禮啓請詣望燎位。上詣望燎位。大祝捧祝納坎。以火燒之。左通禮啓請還齋殿。上詣宮門外。乘輿還齋殿。上命書傳敎曰。本宮員役中。有料而無布人。令該曹參酌磨鍊事。分付。又命書傳敎曰。曾聞守墓官安豐君栐。尙未禮葬云。旣有前例。依例擧行事。分付該曹。又命書傳敎曰。大臣九卿三司長官命招。還宮後。來會賓廳。又命書曰。副提學不備。政官牌招開政。待下批牌招。先入侍後謝恩。上曰。諸司豫備。少間。左通禮啓請外辦。上乘輿出日瞻門。上曰。排設房司鑰。爲先推考。下人令攸司科治。從重勘律。出駕前下敎上曰。工判有何情勢。而不爲承牌乎。命招何等重大。而晏然在家不進。萬萬寒心。仍命書曰。工曹判書洪樂性。爲先削職。下義禁府推考。大駕由弘化門詣涵仁亭。降輿還內。諸臣以次退出。
정조 2년
戊戌正月二十一日午時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命醫官先退。上曰。工判之違牌。是何事也。大臣九卿命招。則必有事而然。豈可偃在其家。遽違召命。分義道理。極爲駭然。國榮曰。工判之違牌。豈有他意。旣呈判金吾三度辭單。故未知有重大之事。率爾違牌矣。上曰。然則無或怪矣。國榮曰。若見小報。則必不敢違召矣。上曰。雖未見小報。旣有命招。則必知其有事無端。違召極甚矇矓矣。上曰。大臣以下入侍。命退去。諸臣以次出。
정조 2년
戊戌正月二十一日未時。上御熙政堂。大臣九卿三司長官入侍時。領議政金尙喆。領府事李溵。左議政鄭存謙。右議政徐命善。兼禮曹判書李景祜。兼刑曹判書蔡濟恭。行戶曹判書具允鈺。左參贊黃景源。右參贊尹東暹。判尹鄭尙淳。兵曹判書李徽之。吏曹判書金鍾秀。副提學吳載純。大司憲李衍祥。大司諫徐有防。行左承旨鄭民始。記事官鄭東浚徐龍輔金勉柱。以次進伏訖。尙喆等曰。勞動之餘。聖體。若何。上曰。一樣矣。上曰。予有下詢者。故今日特召卿等矣。日月迅駛。先大王祔禮不遠。將進冊寶於東朝矣。自不覺欣感之交集。而獨於慈宮。無一字之上。則情禮俱缺。雖以前史觀之。皇子公主。旣有錫號之規。且以我朝言之。亦多有可據之例。以此以彼。旣無貮尊之嫌。又無壓尊之事。則擧縟典進美號。烏可已乎。卿等各陳所見可也。尙喆曰。此固臣等先爲陳請者。而聖敎及此。實不勝欽仰矣。雖以我朝言之。亦多有近例之可據者。進號一節。卽是彝典矣。溵曰。聖敎實爲欽仰矣。存謙曰。自有彝典。而於禮於情。實爲允合矣。命善曰。以先朝言之。順康昭寧。亦有已例矣。景祜曰。於禮於情。實爲允當矣。濟恭曰。臣亦別無他議矣。允鈺曰。僉議詢同。別無更奏矣。景源曰。此是應行之事矣。東暹曰。此允合於國朝典禮。尤光於聖孝矣。別無更奏矣。尙淳曰。姑勿言前例之有無。允合情禮。更無可奏矣。徽之曰。情禮當然。義在其中。更無可奏矣。鍾秀曰。旣無貮尊之嫌。又合國朝之典禮。聖敎實爲至當矣。載純曰。臣亦別無他議矣。有防曰。允合情禮。別無更奏矣。上命書傳敎曰。嗣位而上號於東朝。俟祔廟彙進冊寶禮也。惟予寡昧。纘承大位。奉慈殿爲王大妃。有司議尊號如古禮。居諸迅駛。先大王祔禮。在不遠行。將進冊寶於東朝矣。禮隆顯號。情著報本。此從古帝王尊親之令典。在予寡昧。亦可謂欣感交集也。然獨於慈宮。不得上一字之稱。則以情以禮。得無不安而虛徐者乎。嗚呼。予之秉執之大義。抑或臣僚之所已欲會。予不更誥。大抵予意以謂。禮或近於貮尊。事或涉於壓尊。而拂義任私。强欲崇奉。則所謂崇奉。非吾所謂崇奉也。不以不當崇奉之禮崇奉者。乃吾所謂崇奉也。嗚呼。宮園儀之泣血撰次。良以是也。至於玆事。旣無貮尊之嫌。又叶揚名之義。則其所擧縟典而進美號。烏可緩哉。且求之前史。有可據者。稽諸本朝。有可述者。言乎前史。則后妃之進號。尙屬彝典。而雖以皇子公主。俱有錫號之規也。言乎本朝。則東朝之上號。猶係常事。而雖於順康昭寧。亦有加號之禮焉。況在先朝。賜號於眞廟未及追崇之前。此予所以義起於中。而又以爲不可不講而行之者也。慈殿上號時。慈宮亦爲進號當否。詢之大臣。爰及九卿三司。合議偕同。亦可見不悖於義理也。可令儀曹。知悉擧行。尙喆等曰。伏見傳敎。不勝欽仰之至矣。上曰。進冊寶後。當爲陳賀乎。景祜曰然矣。上曰。設都監。則當在於議號之後乎。尙喆曰。然矣。上曰。議號則當在何間乎。尙喆曰。議號則來月念間爲之。而都監則三月旬前說行。好矣。上命九卿以下先退。尙喆曰。禮山以尤甚設賑之邑。前縣監曺允精。旣有治績。此時遞易。誠爲可悶。而願留之民情。亦可見矣。何必恤陞品乎。曺允精則姑爲仍任。新除縣監。還任前職。何如。上曰。依爲之。出擧條上謂尙喆曰。沁都一面。卽我金湯之重地。而近年以來。記簿枵然。名存而實無云。從近欲擇送御史。飜庫以來。卿意如何。尙喆曰。江都實是重地。而近來便作弊局。臣亦以是尋常憂慮矣。今此聖敎。誠甚至當。從近擇送御史。一番飜閱誠好矣。上命退。諸臣以次退出。
정조 2년
戊戌正月二十一日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。俄伏見惠慶宮進號傳敎。允合情禮。益不勝欽歎。上曰。傳敎頒布後。諸議。何如。國榮曰。人皆欽仰聖孝。莫不稱頌矣。上曰。卽見兵曹草記。則以禁推哨官之省記中混入受點。有書字的決棍之請。此是該曹之自當處置者。而登諸草記。似涉屑越矣。國榮曰。哨官禁推代。旣改付標入啓。先言其緯繣之意然後。更請受點。故先請書字的不卽來告之罪。良以此也。上曰。事勢似然矣。命讀公事。國榮讀奏。上曰。江華反庫一節。俄者問於大臣。又問金鍾秀矣。江華卽保障重地。不可一任其虛錄。當從近送繡衣摘奸矣。國榮曰。此是當行之事。旣發其端。則從速爲之。似好矣。上曰。守禦使薦望入來乎。國榮曰。姑未入來矣。上曰。朝者處分。不過警飭。不必因此而遞易。將任將欲復授矣。國榮曰。聖敎誠好矣。上曰。守禦使薦望。待下敎爲之。出榻敎命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。右承旨李鎭衡坐。左副承旨朴盛源。坐。右副承旨李敬養坐直。同副承旨申應顯坐。注書柳孟養藥院直鄭東浚仕直。事變假注書權心彦奉命在外。
정조 2년
朴盛源啓曰。合辭方張之時。兩司無詣臺之員。除在外疏批未下陳疏入啓外。肅拜外呈告人員。竝卽牌招。何如。傳曰。允。
정조 2년
又啓曰。大司憲李衍祥。執義李亨元牌不進。掌令兪彦鏶金鍾厚在外。持平李思祚宋銓牌不進。以監察茶時之意。敢啓。傳曰。知道。
정조 2년
傳于李敬養曰。前御史沈念祖敍用。江華府內外各庫反庫御史差下。口傳付軍職。牌招入侍。
정조 2년
兵曹口傳政事。副司果沈念祖。
정조 2년
傳于李鎭衡曰。副提調持加減交濟湯入侍。
정조 2년
朴盛源啓曰。江華內外各庫反庫御史沈念祖。依下敎來待矣。傳于曰。入侍。
정조 2년
以執義李亨元。持平李思祚宋銓。司諫洪彦喆。正言李延年牌不進罷職傳旨。傳于李敬養曰。只推。
정조 2년
申應顯。以兵曹言啓曰。依傳敎。分軍部將金就明。決棍三度之意。敢啓。傳曰。知道。
정조 2년
大司成柳戇疏曰。伏以臣魯莽賤品。濫承敎胄之重任。當講製令甲之申嚴。恐負聖朝作成之至意。且惶且愧。如集于木。取考本館講規。則每旬講易一卦。又讀十箴中一篇。而四學元不擧論。只令太學齋生若爾人。塞責應講。而掌色旣不領率。師儒之官。又無一員之同參分栍。體面已甚不重。所謂講說。不過一二段五六行而已。如是而安望其習熟而有實效耶。伏惟我先大王。屢下絲綸。勸講儒生。誠意藹然。而當時有司之臣。不善奉承。講規之草率。旣如此。仍又停廢。歲不過一再應文而已。以近例言之。丁酉正月下旬設講。而其後更不擧行。可勝歎哉。惟我聖上。慨然有復舊制之意。特召館學儒生。行講於殿庭。甚盛擧也。今臣忝叨見職。當行試講。欲體新令。則姑無節目之稟定。欲遵舊規。則亦多事例之苟艱。若夫取舍損益。看詳講規。尤非滅裂賤臣。所敢擅便。玆敢冒死仰浼於宸嚴之下。三經莫非經世之大法。而講止周易十箴。盡是切己工夫。而譬之四書。不免有徑約之慮。先正臣李珥。取朱夫子讀法。明示次第於擊蒙要訣。臣之愚意。一遵此法。下學而上達。則宿儒蒙學。僉得其益。作人之盛。多士之美。未必不權輿於是矣。伏願聖上。申明約條。使館學齋任。依節目序次。先從小學始。次大學次論次孟次庸次三經。每旬晝講一篇。則不過三年。殆遍七書。豈是少補。而若其儀節之詳。亦令有司之臣。商確稟裁焉。且學舍荒廢。墻壁無餘。每當製述之時。儒生鮮入於學庭。遍滿傍近閭舍。寫劵入呈。禁之莫可。科場之不嚴。國綱之有傷。無甚於此。當修葺墻屋。以革此弊。而顧今經費不足。力難猝辦。臣見丕闡堂新築高垣。移設陞補。學舍未及修葺之前。權令就此試製。似無少妨。或者以學試之移設太學爲不可。而夫是堂也。在明倫之外。自前陳疏時及春秋入齋日。學儒皆處於此。況本來監初試士之所。則學製之一時權設。何嫌於賢關之外舍。而爲此膠柱之見耶。事關職掌。冒瀆至此。不勝悚惶。答曰。省疏具悉。月講節目事及學製處所事竝依施。
정조 2년
祭酒宋德相疏曰。伏以歲籥倐改。孝明殿終祥。只隔一朔。伏惟聖情哀慕。益復靡屆。臣之坐違朝旨。三歲于玆。縮伏惶隕。祗俟譴罰。不自料新春疇咨之餘。德音渙發。招延草野。而無狀賤臣。混廁其間近侍傳命。禮隆辭摯。諭以勉學圖治之切。申以側席。求助之急。終又以禮不足而誠未孚。騂靦無以爲喩爲敎。臣擎讀未竟。四體震慄。五情飛越。罔知攸處。因念臣無善可紀。有疾難强。前後章牘。情實畢露。而日月之明。猶未照燭。從前批旨及今敦諭。俱出常例。是殆以披瀝之龥。歸禮例辭。疾痛之呼。謂之飾讓。上下撕捱。了當無期。有若臣眞以高尙之士。必待朝家致禮盡誠。乃可出而有爲者然。此臣所以震慄飛越。罔知攸處也。嗚呼。士生斯世。苟非荷簣果忘之流。孰不欲遭遇展布。以效古聖君民之志。而矧今聖明在上。礪精圖理。政化一新。治具畢張。而抄選之官。責主勸講。成均之任。職在敎胄。使臣量時擇官而仕。捨此何待。而乃反苦辭懇乞。踰時越歲。不自知止。其必有萬不獲已者存焉耳。蓋臣學術粗疎。行業蔑劣。雖於鄕閭從遊之徒。尙乏切磋資益之功。則今乃以開發聖聰。成就睿德。爲今日典學致治之助。命臣而期臣。不幾於借聽視於聾盲乎。至於祖宗朝諸先正出處之引以爲諭。臣於是尤不勝悚蹙焉。噫。聖神御世。群哲贊治。往跡昭然。誠如聖敎矣。今我殿下。旁招禮羅之誠。固可以追配於列聖。而顧臣愚陋無能。爲役於前人者。乃敢欲竊擬而冒當焉。不亦僭且汰乎。抑臣雖不能陳力就列。如赴朝恒仕者。一進天陞。仰瞻淸光。以遂平生。至願因得陳情乞骸。退塡溝壑。在臣分義。亦所當然。而顧臣宿症。近益危綴關係死生。萬一强作。必且顚斃道路區區。軀命。固不足恤。其爲貽羞聖朝。當如何也。玆敢忍死哀龥罄陳肝膈。伏願聖慈。特垂矜諒。亟回成命。竝鐫舊帶官銜。俾臣得以安意調病。獲延危喘。仍治臣違慢之辜。以肅朝綱。千萬幸甚。答曰。省疏具悉爾懇。敦諭而遐志。莫挽上章而固讓若前。是豈始望之所曁乎。固知予誠禮之未孚。而在爾得無過於邁邁之歎乎。竢病少隙。卽爲登途。庸副予側席之意。此批答。遣史官傳諭于祭酒宋德相處。
정조 2년
掌令兪彦鏶疏曰。伏以嚴廬惸疚之中。値玆獻發。恭惟聖情哀慕。益復靡極。念臣盜竊虛名。冒蒙華銜。三歲于玆矣。每接朝紙。則合辭方張。諸員俱備。而獨使掌憲之地。緣臣而作一虛窠。或値變通之時。則輒下區別之敎。以致因循羈縻。若固有之。寤寐惶怖。無地自容。乃於千萬夢想之外。史官逶迤遠辱。傳宣別諭。臣拜稽祗受。伏地擎讀。且惶且感。方寸自激。惟我聖上。對天懋德。輝光日新。而聖不自聖。眷眷求助於凡百有位。以及乎在野之臣。辭旨懇惻。禮意勤縟。此夏書孟春木鐸徇路之義。而大舜所以取人爲善之盛德也。猗歟休哉。然而竊恐殿下所以施之者。混及於如臣至愚無實之人。則不幾近於責聾瞽以視聽也哉。至於歷擧先正。開示出處之宜。則尤非賤臣所堪承者。臣誠怵然驚恐。汗發沾衣。益不知置躬之所也。噫。得君行道。士孰不願而自古及今。命與時乖。不遇而沒者何限也。顧今命哲伊始。化理維新。百度俱貞。萬物咸覩。此正古人所謂可以出而仕之時也。臣以一介布衣。少須臾無死。獲逢千一之會。濫叨不世之遇。苟有分寸之長。可效塵露之報。則豈不思顚倒趨命。以承我殿下虛佇之盛意。而第臣賦性愚魯。志氣昏陋。少而失學。老而無成。以言乎經術。則無一書之專工。以言乎行業。則無片善之可取。鄙吝交積於中。謬妄輒形於外。加之以夙嬰奇疾。輾轉沈痼。四體百骸。無一不受傷。而其中挑動之症。最害心界。乍有思索。胸膈煩惱。仍成關格。常以省事息慮。爲治病之方。日用事爲。全不照會委身床席。不以平人自處者。殆至三十餘年。則考其始終。特一儱侗之賤品。癃痼之棄物耳。前後控龥。悉暴無餘。日月之明。庶賜鑑燭矣。不稱之實。難强之疾旣如此。而不自量度。迫於嚴命。妄欲效嚬於先儒之出處。則一身之顚沛。四方之譏笑。姑置勿論。其爲辱名器而累聖簡。豈細故也哉。大抵人臣去就不一其端。而其要。則固不出乎量時與量己而已。時可以有爲。才可以需時。而徒欲潔己。過於忘世。固有失於中正之道矣。若其空疎譾劣。名存實亡者。只以遭逢之盛恩遇之重。而唐突出脚。冒據匪分。非愚則妄也。以是言之。出處進退。不但量時。唯在乎量己之如何爾。譬如飮食之冷煖。擔負之重輕。惟當之者。自可斟酌。非可强而爲之也。苟或不然。謬擧而强責焉。固辭而不許焉。非唯不許。又從而强委重焉。於是乎嚴畏分義。强其不能。黽勉而出焉。則人微責大。其不顚仆者幾希矣。夫如是。則士之不量而取敗者。固可非也。使士而至此者。亦豈不有違於體下之仁乎。先正臣李滉有言曰。可進而進義也。不可進而不進亦義也。又曰。可進而進。以進爲恭。不可進而不進。以不進爲恭。夫不進之爲義爲恭。以其揣分量力。不失其咫尺之守。自合乎辭受之宜也。故臣嘗服膺斯言矣。今臣以時則可以進也。以己則自量甚熟。終不敢以冒進也。若以不敢進之身。膺此不敢當之命。則是猶祁寒而飮冷。童子而擧重。決知其不可堪也。臣雖無狀。自有一段廉恥。不至全沒。則其何可徒恃寵靈。不量人器。冒沒承當。甘自陷於假眞售僞。欺君罔上之科哉。此臣所以自初迄今。抵死力辭。不敢爲冒膺之計也。臣之難進之義。若是較然。則其疾病之沈篤。筋骸之難策。猶屬第二件矣。玆敢冒入文字。仰瀆宸嚴。區區至望。唯有亟遞見任。仍刊選籍。俾得安伏田里。任分棲啄。涵泳於大化之中而已。伏乞聖慈。哀憐而特許焉。答曰。省疏具悉爾懇。歲初敦召意在必取。而見爾辭控。所執如前。虛徐之極。無以言喩。一時美恙。自可差痊。爾其勿復過辭。竢病少間。卽起幡然。其所望也。此批答。遣史官傳諭于掌令兪彦鏶處。
정조 2년
獻納洪周萬疏曰。伏以節序迅邁。歲籥倏改。伏惟聖慕。益復如新。仍伏念臣。姿本庸魯。最居人下。淸朝耳目。初不近似。只緣懲討義重。有除輒膺。不敢爲辭避之計。而第臣年紀向衰。眼視先瞀。向於登筵奏啓之際。慮或字句之差誤。袖中故紙出而展讀。致煩承宣之問備。旋有堂箚之啓遞。悚愧之忱。迄猶未已。曾未幾何。選部檢擬。又復如前。納言新命。遽下於縮伏訟愆之中。此乃臣已試露拙之地。甚非朝家綜核之政。而在臣私義。亦豈可抗顔冒出。以貽臺閣之羞也哉。玆敢冒控衷懇。伏乞天地父母。俯垂鑑諒。亟遞臣見帶之職。以安私分。仍治臣瀆擾之罪。以肅朝綱。不勝幸幸。臣旣不敢以臺閣自處。且方祈免之不暇。豈宜更及他說。而區區願忠之誠。有不容自已。略此附陳。惟我聖明。少垂察焉。我殿下以天縱之聖。承艱大之投。一初之政。八域拭目。而臣伏睹歲首所下綸音。仁民愛物之意。虛心求助之誠。惻怛懇至。溢於辭表。有足以格神明而感豚魚。此誠我國家億萬年祈永之本。自不勝欽仰懽忭之至。第伏念聖學。雖臻高明。而所當懋者。時敏之工也。庶績非不咸熙。而所加勉者。純一之德也。矧當三陽回泰。萬品維新。此正聖上法天順時。茂對參育之一大會也。而其本則不離乎一心上萬化之源矣。伏願燕閑幽獨之地。期盡涵養之功。動靜云爲之際。益加省察之道。念念孶孶。務歸於以實政。使東土含生之倫。咸囿於春臺化日之中。以啓無疆之休。則宗社幸甚。臣民幸甚。嗚呼。昨年穡事。水旱交災。關嶺尤甚。畿湖次之。我聖上恤焉如傷。玉食靡甘。周倉賑窮之令。漢闕議貸之詔。極其懇惻。凡在方岳之臣。芻牧之官。孰不攀德意而感動。盡心力而接濟也哉。然而設賑之規。排巡分等。計口給糧。自春徂夏。限以麥秋。而菜色浮黃之民太半。是無田土無恒心之類也。當其方賑之時。雖如赤子之仰哺。及其旣畢之後。便同嬰兒之失乳熟而無異於豐。乞秋成而不免於流丐。又顧之他。東西求食。終有不奠居之歎。而朝家之軫憂。每在於將賑之時。不在於了賑之後。此臣所以平居憫歎者也。臣以爲宋臣范仲淹。湖州營賑古事。飢民之中。除其老弱廢病之類。抄出壯丁自力之輩。自縣官及時助給種糧。使富民借田許其竝作。又令隣里。亦借農牛。隨力耕墾。而各其地方官。躬自勸課。無至遊惰。使窮戶貧氓。分藝數畝之田。各辦甔石之農。則昔之呼飢者。猶有待秋之望。前行乞者。庶見安堵之喜矣。伏願申飭諸道道臣及守宰。殫誠訓農。務歸本業。傳有實效焉。噫。目今吁謨。雖急於恤民。當前義理。莫嚴於討逆。臣自昨瀝陳沐浴之義者。不知凡幾遭矣。自愧辭不達意。誠未格天。兪音尙靳。王法未伸。憂憤激昂之忱。久而冞切。惟玆合辭所論。俱係罔赦。而其中鄭妻及龜柱樂任窮凶情節。負犯深重。殿下以私恩而不忍置法。如相福瑩中之右袒賊邊。指意叵測。殿下咈公議而姑且容貸。王綱日益解紐。亂階無以杜絶。臣竊爲之慨然也。伏願廓揮乾斷。快從群請焉。答曰。省疏具悉。首陳事。當玆新正。有此陳勉。可不留意。次陳事。又是急務。以此意。自備局另加申飭諸道。尾陳事。予非不用爾等之言。靳請意在。爾其勿辭察職。
정조 2년
正言安廷玹疏曰。伏以日月易邁。歲序載新。孝明殿祥期漸近。景慕宮酌禮已行。仰惟聖慕。撫時彌切。仍伏念臣屢叨言責。一未稱塞。自愧譾劣。若隕淵谷。義在懲討。冒膺見職。而第臣區區私情。有不得不仰籲者。臣父今年七十六歲。臣母七十五歲矣。俱以宿病。綿綴床褥。經來三冬。無非焦灼之時。每臣仕進暮還之際。回戀病父母企待之心。方寸先亂。而瀆撓是懼。抑情供職。亦有月矣。昨自班次退歸。則臣母病勢。猝添於將攝之失宜。寒熱迭發。痰蛔交劇。飮啖全廢。氣息危凜。臣達宵憂惶。見方左右扶護。不忍暫時離捨。臣情到此。旣且急。而亦不敢自阻。於聖明孝理之下。玆進文字。仰浼崇聽。伏乞天地父母。俯垂矜諒。亟命鐫遞臣職。仍治臣煩猥之罪。以昭法紀。千萬幸甚。答曰。省疏具悉。爾其勿辭。救護察職。
정조 2년
副校理朴在源疏曰。伏以臣父年。今七十有五。素有痰癖之症。居常凜綴。方在臣弟左源任所振威縣。而臣見縻本職。歲換而尙不得歸覲。陟岵之思。政爾倍切。卽者專人來到。臣父宿症之外。又添輪行毒感。病情十分危篤。促臣來視。臣聞此報。方寸飛越。玆敢忙陳短章。徑尋鄕路。伏乞聖明。亟遞臣職。俾使救護。仍治臣擅行之罪。以肅朝綱。不勝幸甚。答曰。省疏具悉。疏辭下該曹稟處。
정조 2년
戊戌正月二十二日。記事官姜彙鈺。義禁府。以宣傳官具純。飭勵之下。連四次純不罪議處。何如啓目。傳曰。付過放送爲良如敎。
정조 2년
義禁府。以宣傳官金爔。都摠都事金宗煜。訓鍊把摠韓聖儉。訓鍊僉正邊德淳。武兼宣傳官李漢佐。訓鍊參軍金振聲等。俱無一分罪。刑推得情。何如啓目。傳曰。付過放送爲良如敎。
정조 2년
戊戌正月二十二日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。正書朝報。多有誤字。承旨何不相準以入乎。國榮曰。坐直承旨每每考準。而或不無誤字矣。上曰。江華御史。不可不及時下送。而姑無可合人。是可悶也。國榮曰。反庫最是難事。非詳明綜核者。則實難明察其虛實。惟在聖簡之得其人矣。上曰。沈念祖前日奉命雖不稱。不可因此爲枳。第爲更試。何如。國榮曰。聖敎誠好矣。此人本自剛明幹事。而前者之失。蓋緣生疎之致。多有顚錯之事。今又更遣。則必懲勵而盡力奉行矣。上曰。沈念祖罪名爲何。國榮曰。方在刊版中矣。上曰。敍用後當差送矣。命退去。諸臣以次出。
정조 2년
戊戌正月二十二日巳時。上御熙政堂。晝講入侍時。冬至使金鍾秀。特進官金華鎭。參贊官李鎭衡。侍讀官嚴思晩。檢討官林蓍喆。記事官鄭東浚林錫喆金勉柱。宗臣西淸君煋。武臣副護軍吳載衡。以次進伏訖。上讀前受音訖。思晩進論語第二卷。讀自子曰事君盡禮。止孰不知禮。上讀新受音訖。思晩曰。人君至尊。人臣至卑。以至尊臨至卑其勢易於簡忽。故使臣之道非一。而聖人特拈出一禮字者有深意。請加聖念焉。使臣以禮者。非謂其節文儀則而已。必使之有懷而必陳。言是而必從然後。乃可謂盡禮。今者諸臣之所同憤。卽天討之所必加。而合啓中諸賊。自上亦知其當討。而尙今靳允。咈人情大矣。恐非使臣以禮之道。亟賜允兪。區區之望也。宰我使民戰栗之對。卽傅會之言。夫子責之。重言復言。一節深於一節。然極嚴截之中。亦有和平底氣像。若深玩之。則聖人之氣象。可以驗矣。深留聖意。以盡體驗之道焉。管仲。齊之賢相也。時人皆推尊其功。而不知三歸之爲不儉。夫子獨明其非儉。儉非君子之大德。而聖人猶不輕許。得聖人一言之褒。若是難矣。我朝列聖崇儉之德。卓越前代。此是殿下家法。臨御以後。一心克遵。此實群下之所欽仰。而若有一分未盡處。則便非儉德。益加聖念。隨事省察焉。蓍喆曰。關睢。樂而不淫。哀而不傷。此言好矣。蓋人情。樂則易至於沈湎淫佚。憂則易至於憂愁哭泣。而關雎之詩。憂不過寤寐反側之憂。樂不過鍾鼓琴瑟之友。其於哀樂之間。誠得其正。而此雖宮人之所作。文王之盛德。有可以見矣。是故。夫子拈出於三百篇之中。以樂不淫。哀不傷。稱之。聖人言詩之際。亦可見識性情之正矣。然而不但言詩。以聖學言之。治心養性之工。所當審愼之者。無過於喜怒哀樂。故中庸曰。喜怒哀樂。未發之謂中。發而皆中節。謂之和。以此觀之。位天地育萬物之工。無不權輿於喜怒哀樂之中矣。今殿下克勤典學。凡於克己之工。靡不用極。臣等實無容更有所仰勉者。而苟非涵養省察之工。至於極處。則喜怒哀樂之間。發必中節。亦未可必矣。伏願更加體念。必以致中和三字。自期於聖心。是所區區之望也。上曰。所陳好矣。鍾秀曰。尹氏註曰。君使臣。雖不盡禮。臣之事君。則必盡忠。臣雖不盡忠。君使臣必盡禮。此言甚好矣。大抵學問工夫。樂處小溢難察。哀處過中亦難察。匹夫亦然。況君上乎。伏願殿下。盡禮於使臣。省察於未發焉。上曰。所陳好矣。華鎭曰。上下番已陳。別無更奏矣。鎭衡曰。此章宰我之對。甚是失言矣。上曰。宰我以聖門高弟。與升堂之子路。竝列於十哲。則薰炙觀感之際。必多師受之工。而戰栗之說。如是失對。殊未可知也。且以短喪事言之。亦可訝惑。然心之所存。無隱畢叩。欲爲就正。則其好學之誠。存心之工。亦足爲後學之可法者矣。鍾秀曰。聖敎誠然矣。宰我之存諸心者。必欲就正。亦可見好學之誠矣。上曰。君使臣以禮。臣事君以忠云者。與孟子所謂君視臣如手足。則臣視君如腹心之義略同。尹華請所云。君使以禮然後。臣事以忠者。亦此意也。蓋豪傑之士。不待文王而興。然至於中人以下。唯在於導率之如何矣。鍾秀曰。聖敎至此。不勝欽仰矣。上曰。關雎章哀樂二字。果指誰而言也。蓍喆曰。似指文王也。思晩曰。臣意則非指文王。而似是主樂而言矣。上曰。上番之言亦好矣。蓋人旣樂而不淫。故樂隨不淫。此可見性情之正矣。思晩曰。文王得性情之正。故推而及之樂。亦樂而不淫矣。上曰。大抵關雎章所云。寤寐思服。輾轉反側。或指文王。或指宮人。兩說孰是耶。鍾秀曰。似是宮人。見文王求賢配之思。作詩歎美之詞矣。上曰。先朝經筵。亦多關雎章講說。而林泳則以爲宮人所作。此則從朱子所謂外人做不到之說而言也。李喜朝則以爲。太姒未至之前。有何妾媵先知文王思服之意耶。此說亦似然矣。寤寐輾轉。雖指文王而言。未爲不可。而蓋文王之德化。及於宮人。宮人亦能爲文王。思求賢配。至發於吟詠之間。尤可見文王德化之深矣。宮人所作之說。當爲正論矣。思晩曰。以此爲正論可矣。鍾秀曰。臣在春坊十餘年。已知聖學之高明。三代之治。可期於今世矣。及我聖上嗣服以後。政令施措之間。雖無大段過失。而與春坊侍講時所期異焉。此則專由於立志二字。或有一亳未盡處故也。伏願聖上。時時存察於此等處焉。上曰。卿言果好矣。自予嗣服之後。時或點檢於施措之間。則無一政一令之可言者。此無他。姑息因循之弊。未能擺脫故也。每自循省。可勝瞿然。卿言及此。良可嘉矣。仍命退。諸臣以次退出。
정조 2년
戊戌正月二十二日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。江華旣遣反庫御史。而京軍門及兵曹。姑未反庫。不知庫中之虛實。此事誠非細憂。旣往已無及矣。繼此而善爲典理。庶可有補矣。國榮曰。國無三年之蓄。國不爲國。而顧今掌財之臣。不知生財之道。馴致耗財之患。內而京司。外而營邑。所儲錢穀。太半減縮。今年異於昨年。明年甚於今年。如此而捱過數年。則庫儲漸益空虛。誠可哀痛。當此之時。君臣上下。當以節省爲急務。使財用少裕然後。國可安而民可保矣。惟望益加軫念焉。上曰。卿之所陳好矣。可不另念。命退去。諸臣以次出。
정조 2년
戊戌正月二十二日申時。上御誠正閣。江華府內外各庫飜庫御史入侍時。右承旨李敬養。記事官鄭東浚徐龍輔金勉柱。御史沈念祖。以次進伏訖。上曰。御史進前。念祖進伏。上曰。江華府卽是重地。而內外庫記簿。在在枵然云。故特送御史。欲爲反閱。而至於內庫。則雖曰中使。下去然後。始可開庫云。而有特敎則雖御史。亦有開庫摘奸之例。爾卽下往。內外庫各樣物種及記簿所載銀子。一一反閱。詳細摘奸可也。上曰。三馬牌入之。賤臣承命出。捧進馬牌。上命授御史。仍命退。諸臣以次退出。
정조 2년
戊戌正月二十二日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。沈念祖今番則得無如前日乎。國榮曰。今番則旣有前戒。可當盡心爲之。似無慮矣。上曰。卽見禮曹參判疏。則以祥後白笠之不當仍御。有所陳稟。其言不無所見矣。他服色則皆變。而獨白笠之仍舊。似涉如何。此不可不博議而定之矣。國榮曰。必有前例之可據者。取考己卯年日記及儀註。則有可別之例矣。上曰。似然矣。命讀諸道狀啓。國榮讀奏。命退去。諸臣以次出。
정조 2년
戊戌正月二十二日初更三點。上御誠正閣。左承旨入侍時。行左承旨鄭民始。記事官鄭東浚徐龍輔金勉柱。以次進伏訖。上曰。己卯三月四月日記入之。賤臣承命出。捧進日記。上命民始讀奏訖。上曰。俄見禮曹參判上疏。則以終喪後變服之節。有所陳稟者矣。今見日記。則先朝乙卯。已有黑白笠之論。至於詢問。而亦未得別白稟定者矣。考諸五禮儀。又無明據。此是終喪變服之大節。豫加商量處矣。民始曰。然矣。臣素昧於禮說。不敢臆對。一番詢問於大臣及禮官後。稟定好矣。上命讀公事。民始讀奏訖。命書判付。仍命退。承史以次退出。
정조 2년
行都承旨洪國榮宿衛所直。行左承旨鄭民始坐。右承旨李鎭衡坐。左副承旨朴盛源坐直。右副承旨李敬養坐。同副承旨申應顯坐直。注書柳孟養藥院直鄭東浚仕直。事變假注書李敏采仕。
정조 2년
李敬養啓曰。合辭方張之時。憲府無詣臺之員。除在外外。呈告人員。竝卽牌招。何如。傳曰。允。
정조 2년
又啓曰。左副承旨朴盛源。同副承旨申應顯。今日不爲仕進。竝卽牌招。何如。傳曰。允。
정조 2년
權心彦奉命在外。代以李敏采爲事變假注書。
정조 2년
鄭民始啓曰。事變假注書李敏采。時無職名。令該曹依例付軍職。冠帶常仕。何如。傳曰。允。
정조 2년
傳于鄭民始曰。騎馬二匹立之。
정조 2년
傳于李敬養曰。前牧使兪彦鉉。前府使鄭存中朴載淵金㲄李周爀具明遠。前郡守黃檄林世載朱重純。前縣令李禹鉉。前縣監權宜中李顯發竝蕩滌。
정조 2년
以執義李亨元。持平李思祚宋銓。牌不進罷職傳旨。傳于朴盛源曰。只推。
정조 2년
鄭民始。以兵曹言啓曰。內禁衛將申大儁。素患關格之症。有時添劇。時月之內。無望供職。呈狀乞遞。宿衛領軍之任。不可久曠。今姑改差。何如。傳曰。允。
정조 2년
又以兵曹言啓曰。景福宮衛將趙漢商。身帶軍門。勢難兩處供職。朴成春身病沈重。時月之內。差復無期。俱爲呈狀乞遞。竝今姑改差。何如。傳曰。允。
정조 2년
又以訓鍊都監言啓曰。依傳敎。哨官李厚坤。參酌決棍十度之意。敢啓。傳曰。知道。
정조 2년
李敬養。以漢城府言啓曰。因大臣所奏。京外婚嫁過時。喪葬失期之類。最爲四民之無告者。歲初令賑廳及諸道。搜訪顧恤事。允下矣。分付五部。知委坊曲。婚葬過期之類。一一搜問。各別精抄。別單書入之意。敢啓。傳曰。知道。
정조 2년
獻納洪周萬啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。夬正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請亟收安置罪人睦祖煥量移之命及放逐罪人鄭遠達李俊永。島配罪人閔百奮放釋之命。以嚴隄防。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。十二人。已物故外。亟令嚴鞫。夬施當律。請還寢福永酌處之命。依律處斷。請海美縣定配罪人申光復。更令王府。嚴鞫得情。請楸子島定配罪人尹弘烈。亟令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請定配罪人具翼遠。亟寢酌處之命。仍令王府。嚴鞫得情。夬施當律。請減死安置罪人大燮。亟寢酌處之命。仍令王府。設鞫得情。夬定王法。請減死罪人弼海。亟寢酌處之命。仍令王府。設鞫得情。夬正王法。請放逐鄕里罪人尹得毅。施以屛裔之典。請韓後翼。卽令王府。嚴鞫得情。夬正王法。請遠竄罪人安兼濟李宅鎭。亟令王府。竝加嚴鞫。期於得情。依律處斷。請亟收洪良浩慶興府使除授之成命。以嚴隄防。請恒善支屬。亟命散配。日謙兄弟。竝投絶島。以嚴隄防。請還寢禁庭抜劍罪人朴彝永。僞印曆書罪人李㖯伊減死之命。依律處斷。請薦棘罪人瑩中。亟令王府。設鞫嚴問。夬施當律。措辭見上答院曰。不允。
정조 2년
戊戌正月二十三日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀兵曹漢城府草記。國榮讀奏。上曰。昨夜取考政院日記與五禮儀及禮曹謄錄。則笠子一節。實無可據之例。何以則爲好乎。國榮曰。此不可不博詢後議定矣。上曰。燕居雖着白笠。視事時白笠。終涉未安矣。國榮曰。然矣。此是儀節之大者。不可以臆見仰對矣。上曰。此等儀節。必有可考處。而大抵我朝文獻不備。雖各司謄錄。實無考見者。良覺寒心。國榮曰。文獻之不備。謄錄之疎漏。未有甚於我國。每當稽禮考事之際。全沒把捉。無憑可考。此誠大可悶切者矣。命退去。諸臣以次出。
정조 2년
戊戌正月二十三日巳時。上御熙政堂。晝講入侍時。知事鄭尙淳。特進官李在簡。參贊官鄭民始。侍讀官朴在源。檢討官林蓍喆。獻納洪周萬。記事官鄭東浚徐龍輔金勉柱。宗臣安川君烓。武臣副護軍鄭宅洙。以次進伏訖。上讀前受音訖。在源進讀論語。讀自子路魯太師。止吾何以觀哉。上讀新受音訖。在源曰。翕如純如皦如者。皆是爲樂次序。此三者固美矣。而繹如云者。尤爲有味。繹如者。乃爲樂終條理之聲也。將亂之際。聲音接續不絶然後。方可爲成。故朱子釋其義曰。不相反而相連如貫珠。苟不能如是。則難可謂樂成。爲學之道。亦無異於此。工夫次序。造詣深淺。自有條理。如或有間斷不接續之時。不可謂之成德。竊念聖學高明。固不待臣等勸勉之言。而勉勉不已。期臻聖益聖之域。毋或有間輟不接續之歎。是臣區區之望也。又曰。舜聖人也。武王亦聖人也。聖人優劣。雖不敢妄議。而夫子旣謂韶盡美又盡善。謂武盡美未盡善。夫子此言。可爲定論。而朱子釋之曰。善者美之實。然則武樂之實。終不如韶樂之實。以武王之聖。猶有所未盡善者。實之難可知也。實之一字。實爲千古百王治國之符。實心實德實政。皆是推類勉勵處。伏願深加體念焉。蓍喆曰。自翕如也。至皦如也。皆是爲樂始終之條理。次序井然有條。無所錯亂。而至於繹如也以成者。卽其終條理也。作樂之道。雖翕如皦如。亦必五音六律。相續不絶而後。乃成其樂。故孔子以繹如也以成結之。此非獨樂之道爲然。禮曰。聞其樂而知其德。又曰。聲音與政通。推此以究。則聖學與治道。無不皆然矣。爲學。而雖學問思辨之工。無所不至。若或一時之間斷。則必有九仞虧簣之歎矣。爲治。而雖使治具畢張。若不始終之如一。則必有百度解弛之慮矣。今殿下聖學高明。化理淸明。比之於樂。則旣至於純如皦如之境。而所可仰勉者。惟是繹如以成之道也。昨日經筵官。以不進則退。勿忘勿助等語。有所陳戒。此言誠好矣。伏願更加聖念。必以繹如以成之道。益勉於聖學與治道。是所區區之望也。上曰。上下番所陳皆好矣。尙淳曰。以儀封人言之。此是賢者。而猶居卑官。不能見用。可勝惜哉。臣伏睹歲初所下綸音。其中招延之意。藹溢於辭表。尤不勝欽仰矣。巖穴之間。必多有宿德之士。必盡禮旁求。期於彙進焉。上曰。所陳好矣。在簡曰。上下番經筵已奏。別無更陳矣。民始曰。此章中。吾何以觀之一句語。卽有意而發也。蓋爲治之道。亦不可一於寬矣。是以漢章帝。稱寬厚之政。而終至委靡。且書曰。寬而栗。伏願體念此等處焉。上曰。所陳好矣。上曰。魯太師之樂。卽周之樂乎。在源曰。似是周時之樂矣。上曰。樂之道。以和爲本。而必以純如。發於翕如之後。有若先後之倒置者。此亦有義意耶。在源曰。似是擧樂之大體而言矣。上曰。樂皦之說。似未可曉矣。人則可以皦明。而樂則何以皦明乎。蓍喆曰。宮商角徵。與金石絲竹之聲。各得其聲。無所錯亂。則是之謂分明矣。上命經筵先退。上曰。當親行晝茶禮。時刻入之。仍命退。承史以次退出。
정조 2년
戊戌正月二十三日午時。上詣孝明殿。晝茶禮入侍時。行左承旨鄭民始。右承旨李鎭衡。左副承旨朴盛源。右副承旨李敬養。同副承旨申應顯。記事官鄭東浚徐龍輔金勉柱。以次陪從。上具衰服。詣孝明殿。親行晝茶禮。儀註上同仍還內。諸臣以次退出。
정조 2년
戊戌正月二十三日未時。上御誠正閣。藥房副提調。持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命醫官先退。上曰。曺允精。大臣旣請仍任。故特許之矣。其治績果何如云耶。國榮曰。臣亦飽聞其聲績矣。其奉公愛民。爲一道之最云矣。上曰。願留之民。來呈備局。故大臣有所請云。其撫愛之政。此可見矣。國榮曰。當此設賑方張之時。若失賢太守。則民之失望。爲如何哉。今此仍任誠好矣。命退去。諸臣以次出。
정조 2년
戊戌正月二十三日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。璿源殿祭器。豫爲經紀然後。可無不及之慮。分付戶判。其令始造可也。國榮曰。今將造成。而器樣太小。未能詳知。自內出見樣以下然後。可以始造矣。上曰。然矣。當以一二器出送。以此樣造成可也。命讀諸道狀啓。國榮讀奏。上曰。明日都政。初入仕爲幾窠乎。國榮曰。不過六七窠云矣。上曰。今番則可用道薦云乎。國榮曰。聞吏判言。則窠窄。不可多用云矣。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨李鎭衡坐。左副承旨朴盛源坐。右副承旨李敬養坐直。同副承旨申應顯坐直。注書柳孟養藥院直鄭東浚仕直。事變假注書李敏采仕。
정조 2년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而都政相値。不得爲之之意。敢啓。傳曰。知道。
정조 2년
申應顯啓曰。合辭方張之時。兩司無詣臺之員。除在外受由外。未肅拜呈告人員。竝卽牌招。何如。傳曰。允。
정조 2년
以司諫洪彦喆。正言李延年牌不進罷職傳旨。傳于申應顯曰。只推。
정조 2년
鄭民始啓曰。明日次對。兩司長官。當爲進參。大司憲李衍祥。待開門牌招。以爲入侍之地。何如。傳曰。允。
정조 2년
有政。吏批。判書金鍾秀進。參判徐浩修進。參議李義翊進。右副承旨李敬養進。啓曰。前參奉柳東亨。今番都政復職事命下。而方在罷散中。何以爲之。敢稟。傳曰。敍用。又啓曰。四館陞出六品時。例有九處講後遷轉之規。而承文院褒貶。如或有故過限。則四館積滯。不可不慮。故自前雖未經九處講。亦有陞六之規矣。去秋冬等褒貶。不得爲之。故當出六品者。未免積滯。依例遷轉。何如。傳曰。允。又啓曰。直長仕日未滿十日者。啓稟陞六。載在法典矣。卽今仕日未滿十日者。依例陞六。何如。傳曰。允。又啓曰。水運判官洪一源呈狀內。身病甚重。勢難察任云。依例改差。何如。傳曰。允。又啓曰。今都目大政。各歧仕滿應遷者。相避及未準朔監察。禁府都事。戶曹刑曹。漢城府郞官。平市官員。五部都事。各司久任時推人員。竝擬。何如。傳曰。允。又啓曰。吉州牧使。今當差出。而本州以防禦重地。素稱難治。不可不擇差。他道有聲績未準限守令。竝擬。何如。傳曰。允。又啓曰。全州判官今當差出。而本州以營下劇邑。素稱難治。不可不擇差。同道及他道有聲績未準限守令。竝擬。何如。傳曰。允。又啓曰。守令多窠。今當差出。而未準朔禁軍將及營將邊將虞候中軍都事守令察訪。竝擬。何如。傳曰。允。又啓曰。玉堂闕員。今當差出。而擬望之人乏少。外任竝擬何如。傳曰。允。又啓曰。公州判官。今當差出。而本州以營下劇邑。素稱難治。不可不擇差。同道及他道有聲績未準限守令。竝擬。何如。傳曰。允。又啓曰。尙州牧使。今當差出。而本州物衆地大。素稱難治。不可不擇差。他道有聲績未準限守令。竝擬。何如。傳曰。允。以价川郡守望筒。傳于李敬養曰。別軍職數少。而旣有承傳者。故久勤初不望報。今又以具埱擬外任之望。然則別軍職將復爲四人。無以備員。价川郡守改望以入。以沈僅之爲繕工主簿。李德熙爲活人提調。李大永爲平市主簿。宋煥喆爲應敎。姜五成爲吉州牧使。李敬玉爲金海府使。李陽運爲甲山府使。李在亨爲全州判官。白師誾爲平山府使。朴光迪爲鳳山郡守。李達秀爲礪山府使。呂善德爲綾州牧使。尹守仁爲豐德府使。尹英喆爲司饔主簿。洪義榮爲禮賓主簿。鄭來鼎爲司饔直長。徐有悌爲司圃直長。李文會爲宣陵直長。金絅采爲西部都事。李克健爲北部都事。趙慶進爲漆谷府使。朴晉壽爲加平郡守。李成祜爲安山郡守。鄭存養爲益山郡守。閔養洙爲珍島郡守。元宇鎭爲南海縣令。鄭宇璧爲橫城縣監。金履容爲陽川縣令。南紀溟爲積城縣監。宋約欽爲鎭安縣監。李德鉉爲公州判官。禮山縣監曺允精。尙衣主簿趙鎭憲。仍任事承傳。前牧使兪彦鉉今加通政。李義和爲尙瑞直長。李最源爲司饔奉事。金翼均爲東部奉事。兪洪柱爲義盈奉事。兪彦鉉爲尙州牧使。鄭存中爲南原府使。李尙訥爲咸平縣監。成雲柱爲淸道郡守。李仁林爲金山郡守。田泰祥爲龍仁縣令。韓聖養爲嘉山郡守。柳漢秀爲居山察訪。李碩采爲靑丹察訪。金鳳顯爲幽谷察訪。白宗赫爲靑巖察訪。李藎明爲純陵奉事。徐重修爲尙瑞副直長。洪樂舜爲盈德縣令。申韺爲恩津縣監。李宅源爲三登縣令。李喜復爲河陽縣監。鄭喆淳爲井邑縣監。金致五爲居昌府使。曺潤根爲郭山郡守。全性天爲陽德縣監。沈國賢爲保寧縣監。姜文會吳鵬南爲典籍。李寬爲戶曹正郞。吳濬根爲淸安縣監。林重遠爲昌平縣監。李獻祜爲繕工副奉事。朴始榮爲漢城判官。李國亨爲永禧殿令。李達觀爲刑曹正郞。趙鎭憲爲司饔僉正。李普中爲水運判官。鄭亮采爲尼城縣監。李泰亨爲谷城縣監。趙思忠爲豐基郡守。朴明煥爲求禮縣監。金宗煜爲利城縣監。朴宗彦爲成歡察訪。宋文楫爲禮曹佐郞。沈銈爲燕岐縣監。金省身爲長連縣監。吳泰彦爲長鬐縣監。吏曹假郞廳李陽普單付。呂善泰爲寶城郡守。李廷烈爲掌樂正。李灌爲廣興守。張顯慶爲工曹正郞。全佐天爲直講。黃延祚爲長興主簿。沈公藝爲英陽縣監。張鴻爲軍資判官。金處漢爲定平府使。李殷正爲咸陽府使。鄭駿采爲光陽縣監。黃檃爲戶曹正郞。申協爲工曹佐郞。鄭益祚爲宗簿主簿。洪一源金載聲爲典籍。文躍淵爲昌樂察訪。石宗克爲校書校理。韓光會爲判敦寧。鄭弘淳爲知春秋。李徽之爲同成均。洪樂性爲平市提調。金光岳爲左通禮。徐浩修爲同經筵。鄭益祚爲監察。宋文載爲同敦寧。朱萬离爲判校。李瀷爲氷庫別提。李啓春爲司宰主簿。張益大爲濟用主簿。金振聲爲軍器主簿。具紞爲尙衣主簿。李洪載爲監察。兪彦銻爲工曹佐郞。尹守訥爲禁府都事。林濬浩爲監察。盧廷尹爲引儀。金鼎九爲義盈主簿。李光鼎爲造紙別提。權瓛爲活人別提。洪儆爲引儀。朴存源黃胤錫爲司僕主簿。徐日輔爲懿陵令。金重燮爲司藝。李濟鵬爲內贍主簿。洪義榮爲掌樂主簿。金元柱爲監察。趙時溥爲昌陵令。李彦光爲長陵令。孫致白爲引儀。金聖規爲光陵令。趙章漢爲禮曹正郞。宋守淵爲徽陵參奉。李彬爲价川郡守。李光沂爲戶曹佐郞。李東浚爲長寧殿參奉。任焴爲肇慶廟參奉。李和甫爲慶基殿參奉。崔興源爲景慕宮守奉官。柳東亨爲禮賓參奉。尹泰國爲光陵參奉。姜栳爲肇慶廟別檢。尹載命爲長寧殿別檢。李集斗爲翼陵別檢。洪秉益爲徽陵別檢。李彙樟爲純陵參奉。吳壽民爲奉常主簿。郭龍濟爲宗簿主簿。李得濬爲南部都事。郭鎭億爲禮賓主簿。典籍趙彦喆四館去館。養賢庫直長趙慶遠單付。南學訓導金宗鐸單付。西學訓導李錫遠單付。
정조 2년
兵批。判書李徽之進。參判嚴璹進。參議李義弼進。參知李秉模進。行左承旨鄭民始進。啓曰。知訓鍊今當差出。而當品中可擬之人乏少。從二品竝擬。何如。傳曰。允。以成天柱鄭景瑞鄭與曾爲同知。金煜爲副摠管。李國賢爲訓鍊都正。趙升鉉爲宣傳官。李亨默爲西原營將。權璹爲大丘營將。李延喆爲咸鏡監營中軍。成玉爲南虞候。具善復爲知訓鍊。沈有鎭李鼎揆爲文兼。李漸運爲全州營將。李弘遠爲洪州營將。金績勳爲統虞候。李東植爲白翎僉使。李始喆爲訓鍊判官。柳文植爲兼司僕將。金處升爲內禁將。訓鍊判官吳載恒。訓鍊主簿李如圭鄭秀英金重彦以上減下。及第趙夢熊今加折衝。護軍韓光濟金樂淳。司正李敏采單付。金載禧李球爲五衛將。張集紹曺希元爲訓鍊主簿。崔泰崙爲蛇島僉使。李廷蕃爲東里僉使。金相夏爲平薪僉使。金尙兌爲椒島僉使。尹德文爲臨淄僉使。李成龍爲許沙浦僉使。訓鍊主簿金泰鎰單付。金興碩爲月串僉使。邊道玧爲獜山僉使。李長益爲平南萬戶。韓光湜爲夞怪萬戶。李廷高爲薺浦萬戶。金澤瑞爲玉浦萬戶。徐弘規爲所已萬戶。金萬衡爲舒川浦萬戶。安就章爲德津萬戶。金應箕爲梨洞萬戶。柳文範爲訓鍊主簿。副護軍兪彦鉉朱重純李周爀具明遠任屹曺命楫李廷老。副司直李重祜單付。金景樞爲咸興監牧官。崔東杞爲在德萬戶。金聲裕爲吾老梁萬戶。李仁達爲山羊會萬戶。崔氣澤爲阿山萬戶。林萬春爲造山萬戶。李德垕爲阿吾地萬戶。金潤九爲格浦別將。金泰鎰爲保山別將。朴泰寬爲九月山城別將。朴春根爲景福將。趙載贊爲慶熙將。李衡命爲景福將。李再復爲訓鍊判官。金鼎祐韓鎭璋鄭喆臣爲訓鍊主簿。趙夢熊爲五衛將。鄭駿采李基成爲都摠都事。趙逸鎭爲訓鍊主簿。副護軍李亨默權璹李弘遠。副司果李鼎揆單付。沈公協金景濂爲訓鍊主簿。成致鳳爲羅暖萬戶。鄭選爲神方仇非萬戶。李漢佐李顯益李海柱許滌爲武兼。申聖模金元甲爲部將。申應周爲都摠經歷。柳鎭茂爲訓鍊判官。洪志浩趙升鉉爲都摠經歷。李瀁爲都摠都事。安思臨爲武兼。兪碩柱爲都摠都事。申應周爲宣傳官。宋載瑞爲中樞都事。閔致愼爲訓鍊主簿。李始喆爲都摠經歷。徐潤載爲訓鍊僉正。康宙朴順陽爲訓鍊主簿。金處憲爲都摠都事。宋思鑑爲訓鍊判官。金尙墀爲守門將。鄭益華爲武兼。李翼鉉洪浩源爲訓鍊主簿。李邦圭鄭義城洪昌猷爲武兼。韓光迪爲部將。金聖和爲守門將。徐宅修吳鐸柳瑞文金慶喆爲部將。尹洽金昌胤金益魯金振郁韓光載爲守門將。乾川權管金德興。楸仇非權管吳允載。小坡兒權管金大采單付。
정조 2년
鄭民始。以二所巡廳言啓曰。去夜二更量。犯夜人內官白時漢執捉。而依例移送義禁府之意。敢啓。傳曰。知道。
정조 2년
申應顯。以守禦廳言啓曰。依傳敎。本廳哨官朴希彦參酌。決棍十度之意。敢啓。傳曰。知道。
정조 2년
戊戌正月二十四日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。吏兵曹開政乎。國榮曰。今方開政矣。上命書傳敎曰。前守禦使洪樂性。復授前任。牌招傳授密符。國榮曰。臣以職務之繁多。屢次仰懇。而見今所帶。無非劇務。酬應之際。精神昡亂。臨事而每有錯誤之弊。一二提擧之任。特命許解。千萬伏望。上曰。提擧中煩劇者何處也。國榮曰。平市以詞訟劇地。最爲煩劇矣。上曰。卿之陳懇屢矣。不可一味持難。當解一劇任矣。仍命書傳敎曰。知申方以宿衛重務。酬應甚多。陳懇亦已屢矣。所帶提擧中。平市提調。此亦劇任。今姑許遞。上曰。姑爲退去。待政望入來。更爲入侍。諸臣遂退出。
정조 2년
戊戌正月二十四日巳時。上御誠正閣。吏房承旨。持政望入侍時。行都承旨洪國榮。記事官柳孟養徐龍輔金勉柱。以次進伏訖。上命讀吏兵批政望。國榮讀奏。上落點。上曰。注書出去。吏兵批闕記選入。兵批久勤書入事。分付。讀四望筒訖。命小退。諸臣退在閤外。小間。命入侍。諸臣進伏。國榮讀奏政望。至光陽縣監望單子。上曰。光陽旣是殘邑。且況數遞之縣。別擇擬入事。注書出去。分付。讀八望筒訖。命小退。小間。入侍進伏。國榮讀奏政望。至价川改望單子。上曰。許多武弁中。必有可以善治者。而以未經一縣之具綜。又爲擬入。誠極寒心。此望出給。更爲擬入事。分付。讀九望筒。上落點訖。上曰。吏判之政。疏滯可尙。兵判之善用久勤。誠甚可嘉。國榮曰。兵判屢經都政。久勤無一遺漏。多以善地差送。恢公之志。誠感歎矣。上曰。然矣。國榮曰。湯劑入之乎。上曰。入之可也。賤臣出去。與醫官慶絢。奉加減交濟湯進前。上進御。國榮曰。卽聞大司成言。則月講以先自小學始講事。陳疏稟定矣。其間不無掣礙之事。故將欲以大學始講。而旣已陳疏定式之後。有難擅改。一番經稟後擧行云。有下敎然後。似當擧行矣。上曰。事勢似然矣。仍命書傳敎曰。今聞筵臣所奏。賢關月講。大司成所謂先以小學云者。不無掣礙。以大學首講事。分付大司成。節目磨鍊時。依此擧行。命退去。諸臣以次出。
정조 2년
行都承旨洪國榮宿衛所直。行左承旨鄭民始坐直。右承旨李鎭衡坐。左副承旨朴盛源受由在外。右副承旨李敬養坐。同副承旨申應顯坐直。注書柳孟養藥院直鄭東浚仕直。事變假注書李敏采仕。
정조 2년
傳于李敬養曰。守令察訪營將邊將中軍虞候。初入仕。復職肅拜人員。一竝留待。
정조 2년
有政。吏批。判書金鍾秀呈辭受由。參判徐浩修進。參議李義翊病。同副承旨申應顯進。啓曰。判書金鍾秀呈辭受由。參議李義翊病不來。小臣獨政未安。何以爲之。。敢稟。傳曰。仍爲之。又啓曰。礪山府使。今當差出。未準朔禁軍將。竝擬。何如。傳曰。允。以李達秀爲居昌府使。柳文植爲礪山府使。李鼎勳爲珍島郡守。閔養洙爲寶城郡守。閔愿爲居山察訪。兼春秋李寬張顯慶單付。
정조 2년
傳于洪國榮曰。領相。戶禮工判入侍。
정조 2년
傳于鄭民始曰。軍士房承旨入侍。
정조 2년
李敬養。以弘文館言啓曰。新除授應敎宋煥喆。時在全羅道咸平縣任所。經筵入番事緊。請斯速乘馹上來事下諭。傳曰。依啓。
정조 2년
申應顯。以禮曹言啓曰。璿源殿第二室營建吉日。改推擇事命下矣。卽令日官推擇。則第一室移安來二月初九日卯時。還安同月十七日辰時。始役開基同月初九日午時。定礎同月初十日卯時。立柱上樑同日巳時爲吉云。以此日時擧行。何如。傳曰。允。
정조 2년
李敬養。以禮曹言啓曰。製述文臣被抄中。滿五十一歲人員。依例減下。竝與專經文臣案。改修正以入之意。敢啓。傳曰。知道。
정조 2년
申應顯。以成均館員。以大司成意啓曰。本館儒生月三講節目。書入之意。敢啓。傳曰。知道。
정조 2년
又以義禁府言啓曰。因二所巡廳啓辭。內官白時漢。去夜二更量。犯夜執捉。移送本府事允下矣。白時漢卽爲拿囚之意。敢啓。傳曰。知道。
정조 2년
又以義禁府言啓曰。內官白時漢。再昨日二更量犯夜。而因二所巡廳啓辭拿囚矣。犯夜人以官爲名者。令該府隨更數決杖事。曾有先朝受敎。所當依此擧行後放送。而白時漢年今八十五云。故取考律文。則大明律老少廢疾收贖條有曰。年八十以上犯殺人應死者。取自上裁。盜及傷人者收贖。餘皆勿論云。當依律文施行。而臣府不敢擅便。何以爲之。敢稟。傳曰。付過放送。
정조 2년
大司憲李衍祥。行副提學吳載純。大司諫徐有防。司諫洪彦喆。持平李思祚宋銓。獻納洪周萬。校理鄭宇淳。副校理朴在源嚴思晩。正言安廷玹。修撰林蓍喆安聖彬。副修撰南鶴聞啓曰。請鄭妻爲先削其爵號。亟施邦憲。使四百年宗社。轉危而爲安。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。爲先極邊遠竄。措辭見上答三司曰。不允。
정조 2년
大司憲李衍祥。大司諫徐有防。司諫洪彦喆。持平李思祚宋銓。獻納洪周萬。正言安廷玹啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚。放歸田里之命。仍施絶島定配之典。請洪樂任亟令王府。設鞫嚴問。明正典刑。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請黑山島定配罪人龜柱。亟加嚴鞫。夬正王法。請逆禶妻。金吾初定濟州地定配。籍沒家産。一依法典擧行。請遲晩後物故罪人啓能。亟施孥籍之典。請放逐鄕里罪人朴宗德。施以屛裔之典。措辭見上答兩司曰。不允。
정조 2년
持平李思祚宋銓啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請梁山縣定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請故判書李潭。亟施追削之典。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外。設鞫嚴問。夬施當律。請黑山島島配罪人李普溫。設鞫嚴問。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請旌義縣減死安置罪人興老。亟寢酌處之命。仍令王府。設鞫得情。夬正王法。請還收罪人李彝永李㖯伊重根減死刑配之命。竝依本律施行。請薪智島荐棘罪人瑩中。設鞫嚴問。施以當律。措辭見上答府曰。不允。
정조 2년
大司諫徐有防。獻納洪周萬啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。夬正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請亟收安置罪人睦祖煥。量移之命。及放逐罪人鄭遠達李俊永。島配罪人閔百奮。放釋之命。以嚴隄防。請寢竄逐罪人朴宗岳。放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。夬施當律。請還寢福永酌處之命。依律處斷。請海美縣定配罪人申光復更令王府。嚴鞫得情。請楸子島定配罪人尹弘烈。亟令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請定配罪人具翼遠。亟寢酌處之命。仍令王府。嚴鞫得情。夬施當律。請減死安置罪人大燮。亟寢酌處之命。仍令王府。設鞫得情。夬正王法。請減死罪人弼海。亟寢酌處之命。仍令王府。設鞫得情。夬正王法。請放逐卿里罪人尹得毅。施以屛裔之典。請韓後翼。卽令王府。嚴鞫得情。夬正邦刑。請遠竄罪人安兼濟李宅鎭。亟令王府。竝加嚴鞫。期於得情。依律處斷。請亟收洪良浩慶興府使除授之成命。以嚴隄防。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊。減死之命。依律處斷。請荐棘罪人瑩中。亟令王府。設鞫嚴問。夬施當律。措辭見上答院曰。不允。
정조 2년
禮曹參判鄭昌聖疏曰。伏以歲序遄邁。月正過半。恭惟我聖上撫時之慟。益復廓然。臣竊不勝悲戀之忱。日昨曹吏。以臣待罪禮官。來示大祥時變除儀註。臣於此。竊有所疑焉。蓋行祀之日。殿下旣御翼善冠黲袍烏犀帶矣。注曰。笠則仍用白笠。此雖因循俗制。非據古禮。而論以從厚之道。猶可記也。至於行幸之際。輦輿之飾。陪從之服。皆從古制。聖上獨御純素。則儀文有斑駁之嫌。群下無從上之義。未知於禮。果何如也。視事之服。亦以翼善黲袍酌定。而賓對引接。多以便服。則上下制度。又不免於徑庭。此等儀節。實有窒礙。而不可不及時議定者。且國俗居喪。自有所着。過祥之後。始用白笠。尙有殺節之可言。聖朝燕御之服。自初至祥。只此一笠。則祥後仍御。殊欠漸吉之儀。固已可疑。臣取考流來謄錄。則祥後白笠。本非國典。此不過該曹傍照於齊衰練後之制。遂成古規。其能允合於禮意。亦未可知。伏願聖明。亟詢於大臣諸臣。俾得博考典禮。斟酌古今。務歸得當焉。臣職備禮官之末。旣有所懷。不避猥越。輒敢仰塵。以俟處分。答曰。省疏具悉。已諭於大臣矣。
정조 2년
戊戌正月二十五日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。今日次對。以祥後服色事。將欲下詢。而其在從厚之義。服素似無所妨。但陵幸時服色。多有掣礙處。是可悶也。國榮曰。旣有先朝已行之例。則不可以素服磨鍊。今日下詢後。決定好矣。上曰。今日謝恩守令邊將察訪。爲幾何。國榮曰。幾爲六十餘人矣。上曰。初入仕不爲謝恩乎。國榮曰。初入仕無一人入來者矣。上曰。璿源殿第一室移還安日子。其間幾何則可無窘速之事乎。國榮曰。七八日則足可訖役矣。上曰。唐家後所排五峰山屛風。始畫乎。國榮曰。自數日前已爲始畫矣。上曰。次對詣閤事。注書。分付。賤臣承命。分付。命退去。諸臣以次出。